作者：陈草阁
词牌/韵律：沁园春

paragraphs: 霜剥枯崖，何处邮亭，玉龙夜呼。
唤经年幽梦，悠然独觉，参横璇汉，漏彻铜壶。
漠漠风烟，昏昏水月，醉耸诗肩骑瘦驴。
孤吟处，更寻香吊影，搔首踟蹰。
古心落落如予。
悄独立高寒凌万夫。
对荒烟野草，浅溪沙路，班荆三嗅，此意谁如。
高卧南阳，归来彭泽，借问风光还似无。
难穷处，待凭将妙手，作岁寒图。